**โครงการศึกษาและจัดทำแนวทางการบริหารจัดการน้ำสำหรับภาคอุตสาหกรรม**

**สิ่งที่ส่งมาด้วย 1**

**แบบบูรณาการและมีส่วนร่วม**

สถาบันน้ำเพื่อความยั่งยืน สภาอุตสาหกรรมแห่งประเทศไทย ได้รับงบประมาณสนับสนุนจากกองทุนพัฒนาน้ำบาดาล กรมทรัพยากรน้ำบาดาล เพื่อดำเนิน**โครงการศึกษาและจัดทำแนวทางการบริหารจัดการน้ำสำหรับภาคอุตสาหกรรมแบบบูรณาการและมีส่วนร่วม** ซึ่งดำเนินการในพื้นที่ 14 จังหวัด ภาคกลาง ประกอบด้วย กรุงเทพมหานคร กาญจนบุรี ชัยนาท นครปฐม นนทบุรี ปทุมธานี พระนครศรีอยุธยา ราชบุรี ลพบุรี สมุทรปราการ สมุทรสาคร สระบุรี สิงห์บุรี และอ่างทอง มีระยะเวลาดำเนินโครงการ 540 วัน ระหว่างเดือนกรกฎาคม 2559 ถึงเดือนมกราคม 2560 โดยมีรายละเอียดโครงการดังนี้

**วัตถุประสงค์**

1. เพื่อศึกษาและรวบรวมข้อมูลสถานการณ์การใช้น้ำ นโยบายและยุทธศาสตร์ของภาครัฐ และการบริหารจัดการน้ำในพื้นที่เป้าหมาย
2. เพื่อวิเคราะห์ศักยภาพแหล่งน้ำ ปัญหาและความต้องการการใช้น้ำของภาคส่วนต่างๆในพื้นที่เป้าหมาย
3. เพื่อจัดทำแนวทางการบริหารจัดการน้ำสำหรับภาคอุตสาหกรรมอย่างบูรณาการ ซึ่งสอดคล้องกับระยะเวลาของแผนพัฒนาเศรษฐกิจและสังคมแห่งชาติ ฉบับที่ 12 (2560-2564) โดยเกิดจากการมีส่วนร่วมของผู้มีส่วนได้ส่วนเสียในพื้นที่เป้าหมาย 14 จังหวัด เพื่อเพิ่มประสิทธิภาพการใช้น้ำบาดาลอย่างยั่งยืน
4. เพื่อส่งเสริมความรู้ความเข้าใจ และการมีส่วนร่วมในการบริหารจัดการน้ำบาดาลอย่างยั่งยืนของทุกภาคส่วน ได้แก่ หน่วยงานราชการส่วนกลาง ส่วนภูมิภาคและส่วนท้องถิ่น สถานประกอบการอุตสาหกรรม และประชาชน

**ขอบเขตของการดำเนินโครงการ**

1. จัดงานสัมมนาเปิดโครงการ เพื่อประชาสัมพันธ์รายละเอียดโครงการและเผยแพร่ข้อมูลความรู้ด้านการบริหารจัดการน้ำ ซึ่งกำหนดจัดงานสัมมนาฯ วันจันทร์ที่ 3 ตุลาคม 2559 ระหว่างเวลา 09.00-16.00 น. ณ ห้องแกรนด์ฮอลล์ 203 (GH 203) ชั้น 2 ศูนย์นิทรรศการและการประชุมไบเทค บางนา
2. การจัดทำแนวทางการบริหารจัดการน้ำสำหรับภาคอุตสาหกรรมอย่างบูรณาการและมีส่วนร่วม เพื่อเพิ่มประสิทธิภาพการใช้น้ำบาดาล โดยนำหลักการ 3 Rs (Reduce, Reuse , Recycle) มาร่วมประยุกต์ใช้ ในพื้นที่เป้าหมาย ผ่านกระบวนการต่างๆ ดังนี้
* ลงพื้นที่เก็บรวบรวมข้อมูล รวมทั้งการจัดทำ Focus group จำนวน 5 ครั้ง/พื้นที่ เพื่อรวบรวมข้อมูลเชิงลึกจากภาคส่วนต่างๆ ได้แก่ ภาครัฐ ภาคประชาชน ภาคอุตสาหกรรม นักวิชาการ และภาคส่วนอื่นที่เกี่ยวข้อง
* การวิเคราะห์จุดอ่อน จุดแข็ง โอกาส และอุปสรรค (SWOT Analysis) ในการบริหารจัดการน้ำสำหรับภาคอุตสาหกรรม โดยคำนึงถึงภาคส่วนที่เกี่ยวข้องและผู้มีส่วนได้ส่วนเสีย
* การจัดประชุมรับฟังความคิดเห็น (Water Forum) จำนวน 3 ครั้ง
1. การนำเสนอผลการดำเนินงานและแนวทางการบริหารจัดการน้ำสำหรับภาคอุตสาหกรรมแบบบูรณาการและมีส่วนร่วมต่อผู้บริหารกรมทรัพยากรน้ำบาดาลพิจารณาเห็นชอบ
2. ประชาสัมพันธ์และนำเสนอผลการดำเนินงานและแนวทางการบริหารจัดการน้ำสำหรับภาคอุตสาหกรรมอย่างบูรณาการและมีส่วนร่วม

**ผลประโยชน์ที่คาดว่าจะได้รับ**

1. มีข้อมูลการใช้น้ำของภาคส่วนต่างๆ สถานการณ์การใช้น้ำ นโยบายของรัฐ ยุทธศาสตร์ และการบริหารจัดการน้ำ ของพื้นที่เป้าหมาย 14 จังหวัด สำหรับเป็นข้อมูลในการนำไปใช้ในการวางแผนการบริหารจัดการน้ำ
2. มีแนวทางการบริหารจัดการน้ำสำหรับภาคอุตสาหกรรมที่เหมาะสมสำหรับแต่ละพื้นที่เป้าหมาย ซึ่งเป็นที่ยอมรับจากทุกภาคส่วน
3. เกิดเครือข่ายความร่วมมือ และรับทราบแนวคิดจากภาคส่วนที่เกี่ยวข้องในแต่ละพื้นที่ ในการร่วมหาแนวทางการแก้ไขปัญหาการบริหารจัดการน้ำเพื่อภาคอุตสาหกรรม และสามารถนำไปประยุกต์ใช้อย่างยั่งยืน